স্টাফ রিপোর্টার ॥ বানিয়াচং উপজেলার সেকান্দরপুর নামক স্থানে মোটরসাইকেলের চাপায় সুব্রত রানী (৪৫) নামের এক গ্রাম পুলিশ নিহত হয়েছেন। তিনি আজমিরীগঞ্জ উপজেলার শিবপাশা গ্রামের মৃত কালিকুমারের কন্যা। গত শুক্রবার বিশেষ কাজে তিনি ওই গ্রামে যান। সন্ধ্যায় সড়ক পারাপারের সময় নবীগঞ্জগামী মোটরসাইকেল তাকে চাপা দিলে তিনি ঘটনাস্থলেই মারা যান। খবর পেয়ে বানিয়াচং থানার এসআই সালাহ উদ্দিন লাশের সুরতহাল রিপোর্ট তৈরি করে গতকাল শনিবার দুপুরে হবিগঞ্জ সদর আধুনিক হাসপাতাল মর্গে প্রেরণ করে। আজমিরীগঞ্জ থানার ওসি জানান, ওই মহিলা চিরকুমারী ছিলেন। তিনি গ্রাম পুলিশের কাজ করে জীবিকা নির্বাহ করতেন। দুর্ঘটনার পর মোটরসাইকেলটি আটক করা হয়েছে। তবে চালক পালিয়ে গেছে। এ ব্যাপারে মামলা দায়ের করা হয়েছে।